
 27.7.2011
 BG
 Официален вестник на Европейския съюз
 L 195/42
 РЕГЛАМЕНТ ЗА ИЗПЪЛНЕНИЕ (ЕС) No 737/2011 НА КОМИСИЯТА
 от 26 юли 2011 година
 за изменение на приложение I към Регламент (ЕО) No 1217/2009 на Съвета по отношение на списъка на районите
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1217/2009 на Съвета от 30 ноември 2009 г. относно създаване на система за събиране на счетоводна информация за доходите и икономическата дейност на земеделските стопанства в Европейската общност (1), и по-специално член 3 от него,
 като взе предвид исканията на Франция и Унгария:
 като има предвид, че:
 (1)
 Приложение I към Регламент (ЕО) No 1217/2009 съдържа списък с райони по смисъла на член 2, буква г) от същия регламент.
 (2)
 Съгласно посоченото приложение Франция се дели на двадесет и два района. За целите на Регламент (ЕО) No 1217/2009 Франция поиска към списъка на районите да се добавят Guadeloupe, Martinique и La Réunion.
 (3)
 Съгласно посоченото приложение Унгария се дели на седем района. За целите на Регламент (ЕО) No 1217/2009 Унгария поиска да се намали броят на районите, като районите Közép-Dunántúl, Nyugat-Dunántúl и Dél-Dunántúl се слеят в един район, наречен Dunántúl, а Közép-Magyarország, Észak-Alföld и Dél-Alföld се слеят в район, наречен Alföld.
 (4)
 Поради това Регламент (ЕО) No 1217/2009 следва да бъде съответно изменен.
 (5)
 Мерките, предвидени в настоящия регламент, са в съответствие със становището на Комитета на Общността за системата за земеделска счетоводна информация,
 ПРИЕ НАСТОЯЩИЯ РЕГЛАМЕНТ:
 Член 1
 Приложение I към Регламент (ЕО) No 1217/2009 се изменя в съответствие с приложението към настоящия регламент.
 Член 2
 Настоящият регламент влиза в сила на седмия ден след публикуването му в Официален вестник на Европейския съюз.
 Той се прилага от 2012 отчетна година.
 Настоящият регламент е задължителен в своята цялост и се прилага пряко във всички държави-членки.
 Съставено в Брюксел на 26 юли 2011 година.
 За Комисията
 Председател
 José Manuel BARROSO
 (1) ОВ L 328, 15.12.2009 г., стр. 27.
 ПРИЛОЖЕНИЕ
 Приложение I към Регламент (ЕО) No 1217/2009 се изменя, както следва:
 1.
 В частта, която се отнася до Франция, се добавят следните райони:
 „23.
 Guadeloupe
 24.
 Martinique
 25.
 La Réunion.“
 2.
 Частта, която се отнася до Унгария, се заменя със следното:
 „Унгария
 1.
 Észak-Magyarország
 2.
 Dunántúl
 3.
 Alföld.“
 